Tarybos sprendimas
1999 m. spalio 22 d.
priimantis Konvencijos dėl Viduržemio jūros apsaugos nuo taršos ir Protokolo dėl taršos, sukeliamos atliekų, išmetamų iš laivų ir lėktuvų, prevencijos (Barselonos konvencijos) pakeitimus
(1999/802/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač jos 175 straipsnio 1 dalį kartu su 300 straipsnio 2 dalies pirmuoju sakiniu ir 300 straipsnio 3 dalies pirmąją pastraipą,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi:
(1) Bendrija yra Konvencijos dėl Viduržemio jūros apsaugos nuo taršos (toliau - Barselonos Konvencija) [2] Susitariančioji Šalis, pasirašiusi keturis protokolus, priimtus pagal šią Konvenciją: Protokolą dėl taršos, sukeliamos atliekų, išmetamų iš laivų ir lėktuvų, prevencijos [3], Protokolą dėl bendradarbiavimo užkertant kelią Viduržemio jūros taršai nafta ir kitomis pavojingomis medžiagomis ištikus avarijai [4], Protokolą dėl apsaugos nuo sausumoje esančių taršos šaltinių [5] ir Protokolą dėl specialiai saugomų teritorijų [6];
(2) Bendrijos vardu Komisija dalyvavo darbo grupės, įkurtos Susitariančiųjų Šalių prie Barselonos konvencijos, derybose dėl Barselonos konvencijos ir Protokolo dėl taršos, sukeliamos atliekų, išmetamų iš laivų ir lėktuvų, prevencijos (toliau - Protokolo) pakeitimo;
(3) Bendrija turi tarptautiniu mastu įsipareigoti už jos jurisdikcijai priklausančias sritis, reglamentuojamas Konvencijoje ir Protokole bei atitinkamuose pakeitimuose;
(4) vadovaujantis Sutarties 174 straipsniu, Bendrijos aplinkosaugos politika padeda siekti tikslų, inter alia, susijusių su aplinkos išsaugojimu, apsauga ir gerinimu bei tarptautinio masto priemonių, skirtų kovoti su regioninėmis ir pasaulinėmis aplinkosaugos problemomis, skatinimu;
(5) sritys, reglamentuojamos Barselonos konvencijos ir Protokolo pakeitimų, bent iš dalies priklauso Bendrijos jurisdikcijai; Bendrija šioje srityje priėmė kelias direktyvas; ji taip pat yra daugelio tarptautinių konvencijų šioje srityje Susitariančioji Šalis; Bendrija imasi priemonių užtikrinti, kad šių tarptautinių susitarimų sudarymas neprieštarautų dabar galiojančių Bendrijos teisės aktų nuostatoms ir nekeistų jų taikymo srities;
(6) Bendrijos prisijungimas prie pakeistos Barselonos konvencijos ir Protokolo padės pasiekti tikslus, nurodytus Sutarties 174 straipsnyje;
(7) pakeista Barselonos konvencija ir Protokolas buvo priimti ir pateikti Susitariančiosioms Šalims pasirašyti 1995 m. birželio 9-10 d. Barselonoje vykusioje Įgaliotųjų asmenų konferencijoje;
(8) Bendrija kartu su valstybėmis narėmis pasirašė Barselonos konvencijos ir Protokolo dėl taršos, sukeliamos atliekų, išmetamų iš laivų ir lėktuvų, prevencijos pakeitimus,
NUSPRENDĖ:
1 straipsnis
Šiuo Sprendimu Bendrijos vardu priimami Barselonos konvencijos dėl Viduržemio jūros apsaugos nuo taršos ir Protokolo dėl taršos, sukeliamos atliekų, išmetamų iš laivų ir lėktuvų, prevencijos pakeitimai.
Šių pakeitimų tekstai yra pridėti prie šio Sprendimo.
2 straipsnis
Vadovaudamasis Konvencijos dėl Viduržemio jūros apsaugos nuo taršos 16 straipsniu, Tarybos pirmininkas įgaliojamas pranešti apie Bendrijos vardu priimtus Konvencijos dėl Viduržiemio jūros apsaugos nuo taršos ir Protokolo dėl taršos, sukeliamos atliekų, išmetamų iš laivų ir lėktuvų, prevencijos pakeitimus [7].
3 straipsnis
Šis sprendimas skelbiamas Europos Bendrijų oficialiajame leidinyje.
Jis įsigalioja jo priėmimo dieną.
Priimta Liuksemburge, 1999 m. spalio 22 d.